ועדת הכלכלה, כנסת 18, פרוטוקול מספר 13, 2009-05-26 11:00

אופיר אקוניס: (באנגלית): אני מבקש לומר כמה מילים באנגלית, ברשותכם.

אופיר אקוניס: ראשית, אני מבקש לברך אתכם על ביקורכם בישראל ובכנסת.

אופיר אקוניס: אני מקווה שתיהנו משהותכם בישראל.

אופיר אקוניס: ביחד נוכל ללמוד כמה דברים עלינו ועליכם ועל שיתוף הפעולה, כעת ובעתיד, בין שתי המדינות שלנו.

אופיר אקוניס: (בעברית): יושבים כאן כמה מחברי הוועדה ואני מקווה שיצטרפו חברים נוספים בדקות הקרובות.

אופיר אקוניס: האם זה הביקור הראשון שלכם בישראל?

אופיר אקוניס: (האורחים דיברו בשפה הצ'כית וכל הדברים שאמרו תורגמו על-ידי מר דוד הורן לעברית.

אופיר אקוניס: במקביל תורגמו הדברים שאמרו חברי הוועדה לצ'כית עבור האורחים מוועדת הכלכלה הצ'כית.

אופיר אקוניס: )

מילאן סטח: רובנו כן, פרט לעמית אחד שלנו.

אופיר אקוניס: אתם באים בתקופה מעניינת מאוד, אבל בישראל תמיד התקופה מעניינת מאוד.

אופיר אקוניס: בעניין הזה אין לכם אקסקלוסיביות, אין לכם ייחודיות.

אופיר אקוניס: אבל אני שמח על הביקור.

אופיר אקוניס: חשוב להדק את שיתוף הפעולה בין שתי המדינות, וגם ללמוד אחת מן השנייה.

אופיר אקוניס: נכנסתי לתפקיד בוועדה לפני כחודש.

אופיר אקוניס: זו הכנסת הראשונה שאני מכהן בה מאז שנבחרה בסוף חודש פברואר בשנה זאת.

אופיר אקוניס: גיליתי שהוועדה הזאת היא אחת הוועדות של הכנסת שנוגעת לכל אזרח ואזרח מבין 7 מיליון אזרחי ישראל.

אופיר אקוניס: מכיוון שהוועדה הזאת היא ועדה תאומה או קרובה לוועדת הכספים שעוסקת בתקציב המדינה, הוועדה עוסקת בכל ההיבטים הכלכליים שמשמעותם הנגיעה ל"אזרח הקטן" – על אף שאני סבור שאין אזרחים קטנים, אלא אזרחים – או "האזרח הגדול".

אופיר אקוניס: אתמול עסקנו בנושא המים, בכל ההיבטים של משבר המים במדינת ישראל, משבר שבוודאי איננו קיים בצ'כיה.

אופיר אקוניס: היום נעסוק בנושא החשמל, נבדוק איך קרה שביום חם מאוד כפי שהיה בשבוע שעבר חברת החשמל הישראלית הפסיקה את אספקת החשמל לעשרות ישובים ולמאות אלפי אזרחים.

אופיר אקוניס: חברי הכנסת שנמצאים כאן כנציגי הציבור, מייצגים במקרה הזה כל אחד מפלגה אחרת, חלקן בקואליציה וחלקן באופוזיציה, אבל נעמוד על זכותו של האזרח הישראלי, של הצרכן לקבל תשובות על השאלה הזאת, כיצד קרה שביום שבו כל מדינת ישראל בערה מבחינה מטאורולוגית, כשהיו באותו יום למעלה מ-30 מעלות צלזיוס בכל רחבי הארץ, ואנו עוד לא בתחילת הקיץ, הופסק זרם החשמל.

אופיר אקוניס: נדרוש בשם הצרכנים ובשם הציבור בישראל תשובות מהנהלת חברת החשמל על העניין הזה.

אופיר אקוניס: כדי להיות קצת יותר אופטימי, אשתף אתכם בסיור שהוועדה קיימה ביום ראשון בחברת רכבת ישראל.

אופיר אקוניס: קיימנו סיור בחברה הזאת מכיוון שוועדת הכלכלה עוסקת בנושא התחבורה בישראל, על כל הענפים שלה: התחבורה המסילתית – הרכבות, התחבורה הציבורית – האוטובוסים והמוניות, תחבורה ימית ואווירית, התחבורה בכבישים – כל ענפי התחבורה.

אופיר אקוניס: אם אינני טועה, אפילו הישיבה הראשונה של ועדת הכלכלה בקדנציה הנוכחית עסקה בענייני תעופה, בעניין דירוג התעופה של מדינת ישראל.

אופיר אקוניס: בעניין הזה אנחנו דווקא אופטימיים מאוד.

אופיר אקוניס: רכבת ישראל, שבמשך שנים רבות לא היתה בה תנופת פיתוח מקבלת בשנים האחרונות תנופת פיתוח אדירה, אגב הודות לאדם שהיה בשנת 2003 שר התחבורה, שהוא ראש מפלגתו של חבר הכנסת אילטוב, יחד עם מי שהיום הוא ראש הממשלה, מר נתניהו, שהיה אז שר האוצר והוא ראש מפלגתי ואנחנו חברים באותה קואליציה.

אופיר אקוניס: הם החליטו בעת המשבר הכלכלי הכי גדול שהיה במדינת ישראל, אולי אפילו גדול יותר מאשר היום, להשקיע מיליארדים ברכבת, לא רק בשל ההיבט התחבורתי, אלא גם בשל ההיבט החברתי של הרכבת, כלומר קיצור זמן הנסיעה מהפריפריה במדינת ישראל אל מרכז הארץ והחיבור שלה למרכז.

אופיר אקוניס: אנחנו נותנים כמובן קרדיט לשר האוצר ושר התחבורה לשעבר, שהיום הם ראש הממשלה ושר החוץ.

אופיר אקוניס: אגב, אני רוצה לשתף את האורחים חברי המשלחת בנפלאות הפוליטיקה הישראלית.

אופיר אקוניס: יושבת-ראש האופוזיציה, חברת הכנסת לבני, היתה אז שרה בממשלה, באותה ממשלה שנתנה תנופה אדירה לרכבת.

אופיר אקוניס: תפקידה אז היה השרה לקליטת העלייה וכולם היו חלק מאותה ממשלה.

אופיר אקוניס: היום אנחנו מוצאים את עצמנו, גם אותנו באופן אישי וגם את מנהיגי המפלגות שלנו, בתפקידים שונים.

אופיר אקוניס: חבר הכנסת טיבייב, חבר הכנסת חסון וחבר הכנסת אפללו הם חברים בסיעת האופוזיציה הראשית, קדימה, אבל ב-2003 ראש האופוזיציה דהיום היתה חברה בקואליציה ואף היא תרמה את תרומתה לתנופת הפיתוח שראינו ביום ראשון.

אופיר אקוניס: נחזור לענייני הוועדה.

אופיר אקוניס: הוועדה עסקה רבות, גם בעבר כאשר לא הייתי פה, עסקה בקדנציה הקודמת, בכנסת השבע-עשרה, רבות בנושא כאוב מאוד במדינת ישראל.

אופיר אקוניס: אנחנו עושים את כל המאמצים למצוא פתרון לבעיית תאונות הדרכים.

אופיר אקוניס: לפני 3 שנים, ב-2006 הכנסת אישרה את חוק הרשות הלאומית לבטיחות בדרכים כיעד לאומי, על-פי הצעת הוועדה הזאת.

אופיר אקוניס: אגב, מנהלת הוועדה, גברת לאה ורון והיועצת המשפטית של הוועדה, עו"ד אתי בנדלר הן עובדות קבועות של הכנסת כבר שנים רבות והן בקיאות מאוד בעבודת הוועדה.

אופיר אקוניס: הן מן המעולות שבעובדי הבית.

אופיר אקוניס: הייתי רוצה לתת הזדמנות גם לחבריי לומר כמה מילים.

אופיר אקוניס: אולי נלך פשוט לפי סדר הישיבה.

מילאן סטח: קודם כול תרשו לי להודות לכם על שמצאתם את הזמן ושנתתם לנו את ההזדמנות להיפגש אתכם, כדי שנוכל לדון בעניינים העומדים על סדר היום.

מילאן סטח: אם להסתמך על התיאור שלך של פעילות ועדת הכלכלה הישראלית, זה תואם פחות או יותר את הפעילות ואת האג'נדה של ועדת הכלכלה שלנו.

מילאן סטח: אחת המטרות של הביקור שלנו היא כמובן לפתח ולהדק את היחסים בין שתי המדינות שלנו, שהולכים ומשתפרים עם השנים.

מילאן סטח: בנוסף, היינו רוצים גם לשמוע מכם ולהבין באמצעות אילו כלים אתם מתמודדים עם המשבר הכלכלי העולמי הנוכחי.

מילאן סטח: אנחנו מכירים את ישראל הן כמדינה שיש לה חקלאות חזקה מאוד, אבל בעיקר כמדינה שמסוגלת לפתח טכנולוגיות מודרניות וחדישות.

מילאן סטח: המדינה שלנו, צ'כיה, היא כמובן גם כן מדינה תעשייתית מפותחת וגם אנו משתדלים להתקדם ככל האפשר בתחום הטכנולוגיה.

מילאן סטח: אני כמובן לא יכול להסתיר את העובדה שאנו נמצאים כאן גם כנציגים של המדינה שכרגע ממלאת תפקיד כנשיאת האיחוד האירופאי.

מילאן סטח: היינו רוצים לתרום להידוק היחסים בין ישראל ואירופה.

מילאן סטח: גם זו המטרה שלנו בביקור הזה.

מילאן סטח: הייתי מציע שניכנס לנושאים ספציפיים, ואני מודה שוב על קבלת הפנים שלכם.

אופיר אקוניס: תודה רבה על הדברים.

אופיר אקוניס: אנחנו מקבלים אתכם בשמחה ורוצים גם לשמוע על עבודתכם.

אופיר אקוניס: ננסה לשתף אתכם ככל האפשר בעבודה שלנו וגם בתפיסתנו את המשבר הכלכלי העולמי, אם כי אנחנו במצב שונה במקצת – המשבר במדינת ישראל הוא לא משבר פיננסי, כידוע לכם.

אופיר אקוניס: רשות הדיבור לחבר הכנסת אילטוב שהיה יושב-ראש ועדת הכלכלה במשך 3 חודשים, בתקופת מערכת הבחירות, בבקשה.

רוברט אילטוב: ממש בקצרה, כיושב-ראש סיעת ישראל ביתנו וכיושב-ראש ועדת המשנה לענייני חוץ של הכנסת, אני רוצה לברך על בואכם לכנסת ישראל.

רוברט אילטוב: בסקירה הקצרה של יושב-ראש הוועדה ראיתם את הדינמיקה של הכנסת, עד כמה היא מהירה ומעניינת.

רוברט אילטוב: אין ספק שהביקור שלכם, של ועדת הכלכלה של הפרלמנט הצ'כי הוא ביקור חשוב להידוק היחסים הכלכליים בין שתי המדינות.

רוברט אילטוב: אני באופן אישי רואה בהידוק יחסים כלכליים גם פיתוח של יחסים אחרים, שהם יחסים פוליטיים, ידידותיים, תרבותיים.

רוברט אילטוב: אנחנו רואים בצ'כיה ידידה קרובה ושותפה עם מדינת ישראל בהרבה מאוד נושאים באיחוד האירופאי, ומעריכים את פעילות הפרלמנט והממשלה הצ'כית.

רוברט אילטוב: באשר לנושאים הכלכליים שעליהם ביקשתם לשמוע, הקמתי בכנסת לובי לקידום היי-טק בישראל.

רוברט אילטוב: נושא ההיי-טק הוא נושא חדש ואין רגולציה בתחום הזה ואין חקיקה.

רוברט אילטוב: חשוב לטפל בנושאים הללו.

רוברט אילטוב: אני חושב שגם בפרלמנט הצ'כי עוד מעט ייגעו בוועדת הכלכלה בהרבה מאוד נושאים שנוגעים להיי-טק, כי הנושא עדיין פרוץ.

רוברט אילטוב: אשמח מאוד לשתף פעולה עם החברים הצ'כים שלנו בפרלמנט הצ'כי.

רוברט אילטוב: אני רוצה לברך שוב על בואכם.

רוברט אילטוב: תודה.

אופיר אקוניס: באשר לחקלאות בישראל, לדאבון הלב בעבר החקלאות היתה דומיננטית הרבה יותר במדינת ישראל.

אופיר אקוניס: רובה המכריע של מדינת ישראל בתחילת דרכה הושתת על חקלאות.

אופיר אקוניס: חבר הכנסת אילטוב דיבר על ההיי-טק.

אופיר אקוניס: היום ההיי-טק הישראלי הרבה יותר דומיננטי בייצוא הישראלי.

אופיר אקוניס: הוא חזק מאוד וצלח את המשבר הזה ביציבות סבירה יחסית, על אף שלא מאוד טובה.

אופיר אקוניס: היו פיטורים, לא המוניים מאוד, אם כי כל מפוטר הוא מפוטר.

אופיר אקוניס: אני מקווה ובטוח שאם אתם תבקשו עזרה בשמם של גורמים פרטיים בתוך צ'כיה בנושא ההיי-טק תקבלו כאן עזרה בזרועות פתוחות, גם מחברות ישראליות שישמחו בוודאי לשתף פעולה עם חברות צ'כיות, גם בתחום החקלאות, שהיא תעשייה יותר מסורתית, וגם בתעשיית ההיי-טק בכל הקשור לפיתוח ולהדרכה.

מיכאל זנטובסקי: אדוני היושב-ראש, תרשה לי להודות לך על ההצעה הזאת בשמה של הרפובליקה הצ'כית, ותרשה לי בנוסף גם ליידע אותך שאנחנו לאחר שנים רבות של מאמץ הצלחנו בחודש מרס השנה, במהלך ביקורו של הנשיא פרס ברפובליקה הצ'כית, לחתום על חוזה בין שתי המדינות שלנו, חוזה לשיתוף פעולה בתחום של פיתוח טכנולוגיות חדשות והיי-טק.

מיכאל זנטובסקי: ההסכם שנחתם במרס אמור לאפשר לנו, בין היתר, מימון משותף של פרויקטים משותפים בתחום ההיי-טק, אבל המימון הזה תלוי כמובן גם בכסף שיעמוד לרשותנו.

מיכאל זנטובסקי: לכן, אם תרשו לי, אני פונה אליכם בבקשה צנועה שתיקחו את זה בחשבון בדיוניכם על תקציב המדינה הקרוב.

ישראל חסון: כמה הוא צריך?

ישראל חסון: זה הזמן לבקש.

מיכאל זנטובסקי: (מדבר בצ'כית): מיליון דולר.

ישראל חסון: בסכומים כאלה אנחנו לא מתעסקים.

ישראל חסון: זה בוועדה אחרת.

דוד הורן: הם דיברו על מיליון דולר מכל צד בשנה הראשונה.

רוברט טיבייב: ברשותכם, היה לי נעים להיפגש עם הנציגים של צ'כוסלובקיה.

רוברט טיבייב: בשנת 1985 כאשר הייתי סטודנט ברוסיה פגשתי בפורום את נציגי הסטודנטים של צ'כוסלובקיה.

רוברט טיבייב: הארגון בוודאי מוכר לכם, שמו היה C.E.B – הפורום הכלכלי של האיחוד הסובייטי.

רוברט טיבייב: בוודאי נעים לי כאן בשנת 2009 להיפגש עם נציגים של צ'כיה, בשל כמה היבטים.

רוברט טיבייב: ראשית, כי אני מייצג כאן את כנסת ישראל.

רוברט טיבייב: שנית, אני עולה חדש בארץ, נמצא כאן משנת 1994.

רוברט טיבייב: אני יודע שצ'כיה קיבלה עכשיו תפקיד קשה מאוד, להיות נשיאת האיחוד האירופאי.

רוברט טיבייב: לנו זה חשוב מאוד כי אני יודע שצ'כיה הצטרפה למלחמה בטרור, ומדינת ישראל עומדת בחזית המלחמה בטרור הבין-לאומי.

רוברט טיבייב: לא סתם התחלתי מצ'כוסלובקיה, כי לנו זו דוגמה יפה.

רוברט טיבייב: אני מבקש להתגייס למטרה שלנו למען שתי המדינות לשני עמים כי יש לנו דוגמה מצוינת.

רוברט טיבייב: הצ'כים והסלובקים עשו את זה בצורה יפה ואינטליגנטית ויש לנו מה ללמוד מכם.

רוברט טיבייב: תודה רבה.

יאן היידה: תרשו לי לברך את כולכם מקרב לב כיושב-ראש ועדת הכלכלה של הסנאט הצ'כי.

יאן היידה: אנחנו, כפי שנאמר כאן כבר, מתמודדים עם בעיות שהן במובנים רבים דומות לבעיות שלכם.

יאן היידה: אני אישית מרגיש בסנאט שלנו כמייצג החקלאים.

יאן היידה: אני חושב שבתחום החקלאות שיתוף הפעולה בינינו ברמה טובה מאוד.

יאן היידה: במהלך הביקור שלנו ביקרנו, בין היתר, באחד הקיבוצים בישראל, קיבוץ אפיקים שבו מיוצרות ומסופקות גם לצ'כיה מערכות לחליבת פרות.

יאן היידה: ככל הידוע לי, היום יש כבר 50 רפתות בצ'כיה שמשתמשות באותן מערכות.

יאן היידה: גם הודות לייצוא של המערכות הללו, שמסופקות לא רק כמערכות אלא גם עם הידע הנלווה, שיתוף הפעולה בינינו הוא ברמה גבוהה מאוד.

יאן היידה: שמחתי מאוד כששמעתי שכנסת ישראל הקדישה אחר-צהרים שלם לדיון בנושא בעיות משק המים.

יאן היידה: גם הרפובליקה הצ'כית, להבדיל ממה שנאמר כאן, מתחילה לאט-לאט להיכנס לבעיות של מחסור במים.

יאן היידה: אין נהר שנכנס לשטחנו.

יאן היידה: מאתנו כל הנהרות זורמים החוצה.

אופיר אקוניס: תרשה לי להשיא לראש ועדת הכלכלה עצה קטנה.

אופיר אקוניס: אם אתם מבחינים כבר בבעיה, במשבר מים עתידי, תתחילו לטפל בזה עכשיו ואל תעשו מה שלדאבוני גילינו אתמול כאן בוועדה, שבישראל במשך שנים רבות, בשל כל מיני טעמים של בירוקרטיה, או של אי קבלת החלטות, או של קבלת החלטות שלא בוצעו אנחנו במשבר הכי גדול.

אופיר אקוניס: אם כמנהיג זיהית את הבעיה, תטפל בה עכשיו ואל תתנו לה להתגלגל כי זה חמור.

יאן היידה: אם אנחנו כבר מדברים כאן על מים, תרשו לי לומר שגם בנושא המים שיתוף הפעולה בין שתי המדינות עובד, בעיקר בתחום מערכות השקיה.

יאן היידה: אני אישית, פרט לתפקידי בסנאט הצ'כי מתפקד גם כיושב-ראש של איגוד חקלאים מקומי אצלנו.

יאן היידה: אנחנו מעבדים 500 דונם של כרמים ומשקים אותם במערכות השקיה מישראל.

יאן היידה: דרך אגב, אם נגענו כבר בכרמים, תרשו לי לומר שהיקב שלנו השתתף לפני חודשיים בתחרות יין בישראל וזכינו בשתי מדליות זהב, שאחר-כך קיבלתי בפראג מידיו של שגריר ישראל בצ'כיה.

אופיר אקוניס: יפה מאוד.

אופיר אקוניס: אני שמח מאוד לשמוע על כך.

יאן היידה: אחת הבעיות שאנו מתמודדים אתן בתקופה הזאת היא ירידה בצריכת המזון באירופה כולה, וגם אצלנו בצ'כיה.

יאן היידה: ביקרנו אתמול ברשות הפלסטינית ושמענו שהם סובלים דווקא ממחסור במזון.

יאן היידה: הם דיברו ספציפית על מחסור באבקת חלב, ולנו יש דווקא עודפים של אבקת חלב.

אופיר אקוניס: איפה הייתם ברשות הפלסטינית?

מילאן סטח: את המידע הזה שמענו כאשר היינו בבית-לחם, שם נפגשנו עם יושב-ראש לשכת הכלכלה והמסחר הפלסטינית.

מילאן סטח: ממנו שמענו שהם סובלים ממחסור באבקת חלב, בעוד שלנו יש עודפים.

מילאן סטח: לכן השאלה שלנו כאן היא האם יהיה זה בר-ביצוע שאנחנו נייצא אבקת חלב לרשות הפלסטינית.

אופיר אקוניס: אני לא רואה מניעה.

אופיר אקוניס: חבר הכנסת חסון, אתה מתמחה ביחסים עם הפלסטינים.

אופיר אקוניס: הם רוצים תשובה בעניין הזה.

מילאן סטח: אנחנו כמובן לא מצפים לתשובה ספציפית במקום, אלא שואלים האם תוכלו לתת לזה גב כדי שנוכל להגיד ליצרנים שלנו בצ'כיה שיש כאן ביקוש וניתן לממש את זה.

אופיר אקוניס: אנחנו בוודאי יכולים להעביר את הבקשה לגורמים מוסמכים בממשלה.

ישראל חסון: זה קשור למכסות החלב, לייבוא אבקת חלב לארץ ולהסכם הסחר עם הפלסטינים בהסכמי פריז.

ישראל חסון: אני לא רואה שום מניעה.

ישראל חסון: אני סבור שלא תיתקלו בבעיה כלשהי אם תרצו לנסות לגלגל את המהלך הזה.

ישראל חסון: זה פרוצדורה פשוטה שקשורה למכסות החלב ואפשר לעשות את זה.

ישראל חסון: עד כאן ההתמחות בסוגיית הבקר והחלב.

ישראל חסון: עכשיו ההתמחות בסוגיית הפלסטינים.

ישראל חסון: אני מציע לכם לא לסמוך על חוות דעת של פלסטיני אחד כאשר אתם מניעים תהליך כלכלי.

ישראל חסון: תשאלו עוד שניים אם אכן יש לכם שוק כזה.

ישראל חסון: ייתכן שזה נושא מקומי שלא מייצג את כל הייבוא לפלסטין.

אופיר אקוניס: אבדוק את העניין מול הגורמים המוסמכים בממשלה ואעביר תשובה דרך השגריר.

אופיר אקוניס: רשות הדיבור לחבר הכנסת חסון שהיה גם יושב-ראש ועדת הכלכלה בחלק מזמן הכהונה של הכנסת הקודמת.

ישראל חסון: קודם כול, ברוכים הבאים.

ישראל חסון: אם הייתי רוצה לנסות להעביר לכם בשתי דקות את כל הסיפור של כלכלת ישראל, הייתי אומר לכם את הדבר הבא: אין טעם לדבר על התנאים המדיניים והביטחוניים, אין טעם לדבר על העובדה שאנחנו שוק קטן מאוד בישראל ולא יכולים לנצל את היתרון שהאדון דיבר עליו, של סחר חופשי עם המדינות השכנות.

ישראל חסון: אני סבור שמה שמייחד את כלכלת ישראל זה העובדה שבמדינת ישראל שמונה 7 מיליון איש יש יותר סטארט-אפים מאשר יש בגרמניה, הולנד, אנגליה, אירלנד וצרפת ביחד, במונחים אבסולוטיים, לא יחסיים.

ישראל חסון: בישראל יש יותר סטארט-אפים בכל התחומים.

ישראל חסון: זה משקף איזו אווירה של התנהלות בישראל, בכל תחום.

ישראל חסון: כדי שתבינו על מה אנו מדברים, אם עד לפני 20-30 שנים 16% מאזרחי המדינה עסקו בחקלאות וסיפקו את התוצרת של המדינה, היום רק 3.5% עוסקים בחקלאות.

ישראל חסון: אם לפני 20 שנים, כאשר אני עבדתי ברפת, פרה היתה נותנת 7,000 ליטר חלב לשנה, היום היא נותנת 12,500-13,000 ליטר חלב לשנה.

ישראל חסון: תבינו שאנחנו מדברים על חברה שכל הזמן עסוקה בפיתוח בכל תחום.

ישראל חסון: התפקיד שלנו כאן הוא לא להפריע להם.

ישראל חסון: אם אתם באמת מעוניינים לקדם תחומים כאלה ואחרים, מדינת ישראל פתוחה לזה בכל ההתנהלות שלה, ואם יש בעיות ממשלתיות – אנחנו הכתובת.

ישראל חסון: שיהיה לכם בהצלחה במדינה היפה שלכם.

מילאן סטח: תודה רבה.

ויטסלב יונאס: גם אני מבקש לברך אתכם.

ויטסלב יונאס: אני רוצה להגיד שבשבילי אישית זו חוויה אדירה לבקר במדינתכם.

ויטסלב יונאס: זו היתה אחת המשאלות שלי מזה שנים רבות, תמיד רציתי לבקר בישראל.

ויטסלב יונאס: הייתי רוצה להשלים את דבריו של סגן נשיא הסנאט.

ויטסלב יונאס: אנחנו הוועדה היחידה בסנאט הצ'כי שעוסקת בתחום הכלכלי.

ויטסלב יונאס: הדבר היחיד שאנחנו לא נוגעים בו זה תקציב המדינה.

ויטסלב יונאס: היות ואנחנו לא חייבים לעסוק בענייני התקציב אז אנחנו פנויים יותר לענייני החקיקה וענייני הבקרה.

אופיר אקוניס: גם אנחנו.

ויטסלב יונאס: תחום הפעילות של הוועדה שלנו רחב מאוד ומגוון ולכן לא מזמן הקמנו שתי תת-ועדות: תת-ועדה לענייני תחבורה ותת-ועדה לענייני אנרגיה.

ויטסלב יונאס: בכל הקשור לתחבורה, זה נושא בוער אצלנו מכיוון שגיאוגרפית אנו נמצאים בלבה של אירופה.

ויטסלב יונאס: אנו צומת דרכים מרכזי באירופה, אנו מדינת מעבר והתשתיות שלנו זקוקות למודרניזציה.

ויטסלב יונאס: זה דורש כמובן כסף ואין לנו את כל הכסף הדרוש.

ויטסלב יונאס: אני עצמי מתמחה באנרגיה, לכן אני גם חבר בתת-הוועדה לענייני אנרגיה.

ויטסלב יונאס: הנושא הבולט באג'נדה שלנו הוא בטיחות אנרגטית, ולא רק אצלנו בצ'כיה אלא באירופה כולה.

ויטסלב יונאס: רק כדי לתת דוגמה, לא מזמן, בינואר השנה נאלצנו להתמודד עם משבר באספקת הגז מרוסיה.

ויטסלב יונאס: המטרה שלנו למצוא פתרונות לבעיות כאלה.

ויטסלב יונאס: הזכרתם שבשבוע שעבר היתה בישראל הפסקת חשמל של כמה שעות.

ויטסלב יונאס: גם אצלנו זה יכול לקרות.

ויטסלב יונאס: גם אצלנו זה קרה לא מזמן עקב בעיות בטורבינות הרוח במערב אירופה שאנחנו מחוברים גם אליהן.

אופיר אקוניס: אם הוא מעוניין לשמוע את תשובת חברת החשמל הישראלית, תתקיים כאן ישיבה בעניין זה היום בשעה 14:00.

אופיר אקוניס: שיראה את עצמו מוזמן.

אופיר אקוניס: אנחנו מחכים לתשובה בקוצר-רוח.

ישראל חסון: אנחנו יכולים למכור להם תשובות, אך עדיין לא יכולים למכור להם חשמל ...

ויטסלב יונאס: אין לנו מחסור בתשובות ...

ויטסלב יונאס: נושא מרכזי אחר אצלנו בתקופה האחרונה הוא תמיכה במקורות אנרגיה מתחדשים.

ויטסלב יונאס: אתמול כאשר ביקרנו ברשות הפלסטינית ראינו שם פרויקט לפיתוח פוטו-וולטאי.

ויטסלב יונאס: רציתי לשאול האם גם אצלכם עובדים בתחום הזה, ואם כן כיצד.

ישראל חסון: אני מציע לכם לפנות למשרד התשתיות הלאומיות בישראל.

ישראל חסון: חלק גדול מאוד מן התקציב של משרד התשתיות הלאומיות אושר כבר בשנה שעברה וגם בשנה הנוכחית לכל מיני פרויקטים של אנרגיות חלופיות בכל המישורים, גם מתחדשות, גם חלופיות, גם ירוקות.

ישראל חסון: אני מציע לכם לנצל את ביקורכם, אם אתם יכולים אפילו בביקור הזה ולקבל סקירה ממנכ"ל משרד התשתיות הלאומיות בנושא הזה.

ישראל חסון: זה תחום חזק מאוד במדינת ישראל עכשיו.

אופיר אקוניס: חבר הכנסת טיבייב מתנצל שהוא צריך ללכת לוועדה אחרת.

אופיר אקוניס: אולי אינכם יודעים, אנחנו חברים בכמה ועדות, לא רק בוועדת הכלכלה.

אדולף יילק: הייתי רוצה, אם תרשו לי, לומר כמה מילים על תחום התחבורה.

אדולף יילק: נאמר כאן שצ'כיה היא מדינת מעבר וצומת מרכזי באירופה, וזה דורש השקעה לא רק בכבישים אלא גם במסילות ברזל.

אדולף יילק: ב-15 השנים האחרונות השקענו כמה מאות מיליארדי קרונות בפיתוח התשתיות של מסילות הברזל.

אופיר אקוניס: בישראל מתחיל להתעורר ויכוח האם עלינו להשקיע ברכבות חשמליות או ברכבות דיזל.

אופיר אקוניס: האם בצ'כיה הרכבות חשמליות או רכבות דיזל?

אדולף יילק: מסילות הברזל המרכזיות כולן עובדות על חשמל, כי זה זול יותר וגם אקולוגי יותר.

אדולף יילק: לעומת זה, במסילות ברזל מקומיות שאינן מרכזיות עדיף להמשיך ולהשתמש בקטרי הדיזל המסורתיים.

אופיר אקוניס: כלומר בקווים הקצרים יותר?

אדולף יילק: נכון, כי יקר מאוד לבנות את התשתית לקטרי חשמל.

אופיר אקוניס: זה פתרון טוב?

אופיר אקוניס: יש לנו בישראל גם קווים קצרים במרחקים של עד 20 קילומטרים, כמו למשל בין תל-אביב לפרברים, וגם קווים ארוכים יותר, כמו למשל לבאר-שבע ולחיפה.

דוד הורן: שלא תהיה אי-הבנה.

דוד הורן: מר יילק אמר דבר נוסף.

דוד הורן: מדובר לא רק באורך המסילה אלא גם בתדירות הנסיעות.

דוד הורן: אם רכבת נוסעת פעם ביום, לא כדאי להשקיע בחשמל.

דוד הורן: אם היא עוברת בכל 5 דקות אז אולי כדאי.

אופיר אקוניס: זאת הבחנה חשובה.

אדולף יילק: משנת 1993 יש אצלנו הפרדה חדה בין תשתית ובין משתמשי התשתית.

אדולף יילק: אם דיברנו למשל על מסילות ברזל, הרי מסילות הברזל ובקרת התחבורה במסילות הברזל ואבטחת מסילות הברזל – זה תחום אחד שבו המדינה משקיעה משאבים, ואילו החברות שמספקות את התחבורה עצמה ומנצלות לשם כך את התשתית הן תחום אחר.

אופיר אקוניס: מעניין.

אדולף יילק: פעם היחס בין תחבורה פרטית ותובלה היה 2:1 לטובת התובלה.

אדולף יילק: בשנים האחרונות היחס התהפך.

אדולף יילק: אנחנו רוצים להחזיר את היחס כך ששני-שלישים יהיו לתובלה ושליש אחד לנסיעות פרטיות.

אדולף יילק: למה?

אדולף יילק: מכיוון שעיקר התחבורה נעה כרגע בכבישים.

אדולף יילק: אילו נסעתם אצלנו בכבישים המהירים הייתם רואים שהנתיב הימני חסום כולו במשאיות ולא ניתן לנסוע בו.

אדולף יילק: כאשר אנחנו מבקרים כאן אנחנו פשוט בהלם.

אדולף יילק: איפה המשאיות בכבישים?

רוברט אילטוב: יש לנו מספיק.

אדולף יילק: אבל הרבה פחות מאשר אצלנו.

אופיר אקוניס: חבר הכנסת אפללו רוצה לברך ואחרי כן נסיים.

אופיר אקוניס: אני באופן אישי צריך לצאת מכאן למשרד ראש הממשלה.

אופיר אקוניס: למרות שאנו לא עוסקים בעניין התקציב, איכשהו תמיד כולם מגיעים לזה בסוף, אז אני חייב לחזור לפגישה שהסתיימה בלילה.

אופיר אקוניס: אתן את רשות הדיבור לחבר הכנסת אפללו ואז ניפרד.

אלי אפללו: אני מקדם את פניכם בברכה.

אלי אפללו: ברוכים הבאים.

אלי אפללו: אני שמח מאוד להיות אחד הנציגים שמקבל את פניכם כי המשלחת הצ'כית היא משלחת מכובדת.

אלי אפללו: שמעתי את הצרכים שאתם מעלים, את הבעיות שיש לכם היום במדינתכם.

אלי אפללו: אלה בעיות שקיימות בכל המדינות כמעט, אולם ישראל שונה במקצת כי השקענו הרבה יותר בפיתוח טכנולוגי, כפי שאמר חבר הכנסת חסון.

אלי אפללו: ישראל מעודדת תעשייה טכנולוגית, מעודדת תעשייה על-ידי מענקים שמטרתם לקדם את התעשייה ואת התעסוקה בארץ, על-ידי חקיקה בכל מיני תחומים: החוק לעידוד השקעות הון, עידוד תחום התעסוקה, תקציבי המדען הראשי.

אלי אפללו: היום מדינת ישראל מקציבה תקציב רב מקופת המדינה לפיתוח טכנולוגי, ובכלל למדען הראשי.

אלי אפללו: בכל יוזמה מדינת ישראל משתתפת ב-50% מן ההשקעה לפיתוח הטכנולוגיה.

דוד הורן: אם מישהו בא ורוצה להשקיע בפרויקט מסוים, המדינה תורמת חצי?

אלי אפללו: יש מדען ראשי במשרד התעשייה, המסחר והתעסוקה שבודק אם הפרויקט רלוונטי וכדאי ואז המדינה משקיעה 50% מעלות הפרויקט.

אלי אפללו: השנה התקציב למדען הראשי בלבד עומד על סדר גודל של 2 מיליארד שקלים.

אלי אפללו: בנוסף אנחנו מעודדים השקעות בפיתוח תעשייתי, בהקמת מפעלים בארץ.

אלי אפללו: המדינה מעודדת הקמת תעשייה בפריפריה כדי ליצור גם פיזור תעסוקה ופתרון תעסוקה, ויחד עם זה פיזור אוכלוסייה.

אלי אפללו: בחוק לעידוד השקעות הון המדינה נותנת היום 25% מענק מן ההשקעה להקמת המפעל.

אלי אפללו: זה בתעשייה, אבל גם בחקלאות אנחנו מעודדים פיתוח.

אלי אפללו: במדינת ישראל הפיתוח הוא הכלי שבאמצעותו אנחנו מתמודדים כי אין לנו משאבים שונים כפי שיש בכל העולם.

אלי אפללו: אצלנו המשאב העיקרי הוא ההון האנושי והפיתוח שלנו.

אלי אפללו: בזה אנחנו משקיעים הרבה מאוד.

אלי אפללו: יחד עם זה, יש לנו הישגים גדולים בכל התחומים האלה.

אלי אפללו: ההישגים האלה לא מקריים אלא נובעים מהשקעה של המדינה ומהכוונה שלה.

אלי אפללו: ועדת הכלכלה, שאתם אורחים שלה, היא ועדה שבראשה עומד בדרך כלל חבר הכנסת מן האופוזיציה.

אלי אפללו: לשם שינוי, הפעם אולי לראשונה מזה שנים רבות האופוזיציה הסכימה שבראש ועדת הכלכלה יעמוד חבר כנסת מטעם הקואליציה.

אלי אפללו: יושב-ראש הוועדה פועל ללא קשר לקואליציה ולאופוזיציה וזה דבר חיובי.

אלי אפללו: אנו בודקים לגופו של עניין את הנושאים, בשיתוף פעולה מלא בין הקואליציה ובין האופוזיציה, כאשר לנגד עינינו עומדת טובת המדינה.

אלי אפללו: אנחנו רואים את הביקור שלכם כאחד הדברים המחוללים מהפך בראייה הכלכלית של הצרכים שלכם בשילוב עם היכולת שלנו.

אלי אפללו: כוועדה נשמח מאוד לשתף פעולה עם הוועדה שלכם לטובת הצרכים שלכם ולאור היכולות שלנו.

אלי אפללו: כחברים בוועדה – ואני בטוח שהיושב-ראש תומך בכך – נוכל להמשיך בשיתוף הפעולה.

אלי אפללו: אני מודה לכם שנתתם לנו את הזכות לארח אתכם, אני אומר את זה בשמי.

אופיר אקוניס: בשם כולנו.

אופיר אקוניס: (באנגלית): אדוני סגן נשיא הסנאט הצ'כי, אני מבקש לתת לך משהו.

אופיר אקוניס: אולי תוכל להצטרף אליי ולעמוד ליד הדגלים כדי שנוכל להצטלם.

אופיר אקוניס: (החלפת מתנות ולחיצת ידיים.

אופיר אקוניס: ) (בעברית): תודה לך.

אופיר אקוניס: תודה לצ'כיה בשמי, בשם הוועדה ובשם עם ישראל.

אופיר אקוניס: תודה על הידידות ארוכת השנים בין שתי המדינות, על התמיכה במבצע "עופרת יצוקה" ברצועת עזה לפני כחצי שנה, ועל הראייה המשותפת את הבעיה העולמית של גרעין בידי מדינה פונדמנטליסטית, בעיה כלל עולמית.

אופיר אקוניס: הם מאיימים לא רק עלינו אלא על כל העולם החופשי.

אופיר אקוניס: אני רוצה להודות לך שוב על הביקור.

אופיר אקוניס: אני שמח לתת לך את הספר הזה שבו יש תמונות יפות של ארצנו היפה.

מילאן סטח: אני שמח לתת לך מתנה קטנה.

מילאן סטח: זה ציור של הסנאט שלנו וברקע תמונה ממבט על של פראג.

מילאן סטח: גם אני מודה על ההזדמנות לפגוש אתכם בשמי ובשם כל חברי הוועדה.

מילאן סטח: אני מבקש להגיד, מה שנאמר כאן לקראת הסוף, אני חושב שעניין ההון האנושי שצוין כאן תקף לשתי המדינות שלנו, גם למדינת ישראל וגם לצ'כיה.

אופיר אקוניס: תודה רבה.

אופיר אקוניס: שמחנו לפגוש אתכם.

אופיר אקוניס: השגריר יעמוד אתנו בקשר ויקבל כל עזרה שיבקש.